## Marián Cano defén davant dels tècnics de comerç que el futur del sector es construïx “amb un present innovador”

*** La consellera de Comerç clausura a Elx una jornada tècnica de la Xarxa AFIC
* El comerç minorista representa el 5,1 % del PIB valencià i proporciona ocupació al 19,2 % de la població activa
* La Generalitat ultima un decret que regularà i simplificarà el procediment d’acreditació de les AFIC**

La consellera d’Innovació, Indústria, Comerç i Turisme, Marián Cano, ha defés que “el futur del sector del comerç es construïx amb un present innovador. La personalització, la digitalització, la sostenibilitat i la diversificació són bases fonamentals per a atraure i fidelitzar els consumidors”.

La consellera, que ha clausurat a Elx una jornada tècnica de la Xarxa d’Agències per al Foment de la Innovació Comercial (AFIC), ha defés també que “innovar suposa acostar-se al consumidor i créixer en la qualitat de l’oferta. Personalitzar els servicis per a adaptar-los a les necessitats dels ciutadans, dinamitzar el comerç local, fomentar l’associacionisme i impulsar la implantació de noves tecnologies són ferramentes imprescindibles per al desenrotllament del comerç de proximitat”, ha afegit.

La Xarxa AFIC, que enguany celebra el 30é aniversari, està formada per 125 oficines municipals distribuïdes per tota la Comunitat Valenciana: 70 en la província de València, 42 en la d’Alacant i 13 en la de Castelló. El seu paper consistix a facilitar la interlocució entre les administracions i els comerciants locals. En les jornades tècniques, com l’organitzada a Elx, es compartixen pràctiques d’èxit i noves idees sobre gestió comercial.

A més, actualment es troba en l’última fase de tramitació un nou decret que regularà i simplificarà el procediment d’acreditació de les AFIC i actualitzarà també les funcions que realitzen i aquelles que demana el comerç local.

**Suport econòmic**

La consellera Marián Cano, que ha entregat també els premis de 2024 d’AFIC, uns reconeixements que no s’atorgaven des de 2017, ha expressat el seu ferm suport al treball dels seus tècnics, a més de recordar que la Generalitat contribuïx cada any al seu funcionament mitjançant ajudes, que l’any passat van ascendir a dos milions d’euros.

“En el Govern Valencià hi ha una especial sensibilitat amb el sector del comerç i la convicció que ha de rebre suport, perquè és un ecosistema generador de riquesa, ocupació i desenrotllament social”, ha assegurat la consellera.

En este sentit, i segons les últimes dades de l’Oficia Pateco i el Consell de Cambres de la Comunitat Valenciana, el sector genera quasi 394.000 llocs de treball, la qual cosa representa el 19,2 % de tota la població activa. A més, l’aportació directa del comerç minorista és del 5,1 % del PIB valencià, amb 6.400 milions d’euros. Pràcticament 6 de cada 10 establiments són comerços xicotets.

“Estes dades demostren la capacitat del comerç per a sostindre i dinamitzar l’economia, generar riquesa i ocupació, a més de constatar el seu paper fonamental en l’economia valenciana, perquè, en la seua funció d’intermediació entre la producció i el consum, el comerç minorista actua com a motor d’altres activitats econòmiques”, ha subratllat Cano.

Fecha: 11/04/2025